Tiltalt politimann sier han opplevde motstanden som voldsom: – Jeg slo når jeg følte det nødvendig
Gjorde politimannen i Kongsberg bare jobben sin og det som var nødvendig, eller var maktbruken ulovlig? Tirsdag forklarte han seg i retten. Politiet har lov til å bruke makt. Men den skal være nødvendig, forholdsmessig og forsvarlig. Men var den det da politimannen utøvde vold mot Kevin Simensen og Kristian Pablo Teigen i 2022? Eller gikk politimannen ulovlig langt da han begynte å slå? Det er spørsmålet Borgarting lagmannsrett nå skal avgjøre i ankesaken. Politimannen er tiltalt for grov kroppskrenkelse og grovt uaktsomt brudd på tjenesteplikten. Han har hele tiden nektet straffskyld og ble frikjent i tingretten. Han mener han gjorde det han måtte, for å få kontroll over situasjonen. Maktutøvelsen var en tjenestehandling innenfor politilovens regler, mener han. Saken har fått mye oppmerksomhet på grunn av en overvåkingsvideo som viser hendelsen ved bensinstasjonen. Den ble også spilt av i retten før politimannen forklarte seg. Iført grønn skjorte og jeans inntok han vitneboksen i retten tirsdag. Han sa med én gang at han opplevde motstanden fra de to mennene ved bensinstasjonen som voldsom, ikke lik noe han har opplevd tidligere. Han sa han opplevde fornærmede Simensen som aggressiv. Målet til politimannen med å ta kontakt med Simensen var å få ham vekk. Han fryktet også at Simensen ville stikke av fra politiet. – Jeg mente det var viktigere å få kontroll på ham der, for det var der jeg hadde kolleger rundt meg, sa han til dommerne.  – Mistet kontrollen Da han skulle legge Simensen i bakken, ble politimannen utsatt for det han beskriver som en «voldsom motstand».  – Jeg følte jeg mistet kontrollen og var i ferd med å tape. Jeg fryktet jeg skulle bli skadet selv. Derfor tenkte jeg gjennom de maktmidlene jeg hadde tilgjengelig i beltet, som pepperspray og batong, sa politimannen. Han mente det ville gå for lang tid å bruke pepperspray, og at batongen ikke kunne brukes, fordi de var for nær hverandre.  – Jeg forstår at jeg kun har slag og spark å benytte. Jeg tenker jeg må slå mot hodet, fordi han har på seg en boblejakke. Det å slå mot store muskelgrupper vil derfor ikke fungere, sa han. Ifølge politimannen var planen å slå mot nesen, og han begynner å slå Simensen, flere ganger. – Jeg mente det var det mest forholdsmessige maktmiddelet. Slagene har ingen virkning. Simensen kjempet imot, sa politimannen i retten.  Han mente også at han ble slått av Simensen først og mener bildene på overvåkingsvideoen viser det. De to fornærmede ristet oppgitt på hodet og slo ut med armen da politimannen forklarte seg om dette. Etter å ha sprayet Simensen med pepperspray, sitter han på ham for å få kontroll på ham, samtidig med at han forsøker å tilkalle kolleger. – Han hadde ingen tegn til å ville gi seg. Han begynner på nytt å gjøre kraftig og voldsom motstand, hevdet politimannen, som følte han var i ferd med å miste kontrollen igjen. – Jeg frykter skade på oss selv om jeg ikke får kontroll på Simensen. Jeg slår på nytt med knyttet neve mot øre og nese. Slagene har ingen effekt, mente politimannen.    – Maktbruken min fulgte hele tiden Simensens motstand. Jeg slo når jeg følte det var nødvendig, og når jeg kunne bli utsatt for skade, sa politimannen.  Han sa også at han opplevde ikke å få nok hjelp fra kollegene sine i situasjonen. Aktor: Ulovlig maktbruk Aktor Marit Oliver Storeng, påtalefaglig etterforskningsleder ved Spesialenheten for politisaker, mener på sin side voldsbruken denne kvelden var ulovlig. Og at det er det denne saken handler om:  Hvor langt kan politiets maktbruk gå før det blir ulovlig. – Det er en prinsipielt viktig spørsmål, sa Storeng til dommerne. I denne saken mener hun maktbruken er over grensen til det ulovlige. I tingretten ba Storeng om fengsel i 60 dager for den voldstiltalte politimannen. Hun mente det ikke kunne være tvil om at det dreier seg om ulovlig maktbruk.  Men tingretten var ikke enig. Før sommerne i fjor ble politimannen frikjent på alle punkter. Men dommen var ikke enstemmig, og retten uttrykte også tvil. Saken ble anket av Spesialenheten.  – Det handler om en politimann på jobb i tjeneste, som tror og mener han handler til det bedre. Han gjør jobben sin, sa forsvarer John Christian Elden i sin innledning.  Saken er på mange måter en prinsippsak hvor det er viktig med en avklaring. Dermed er det en stor sannsynlighet for at saken til slutt vil havne i Høyesterett. 
En politimann i Kongsberg står tiltalt for grov kroppskrenkelse og brudd på tjenesteplikten i en sak fra 2022. Politimannen nekter straffskyld og mener han handlet nødvendig for å få kontroll på situasjonen. Aktor mener at politimannens voldsbruk var ulovlig, og tidligere har hun krevd 60 dagers fengsel for politimannen. Han ble frikjent i tingretten. Tirsdag startet ankesaken i Borgarting lagmannsrett.